वीरगन्ज गोल्डकप : झापा फुटबल क्लबलाई हराउँदै त्रिभुवन आर्मी सेमिफाइनलमा
प्रथम वीरगन्ज गोल्डकप अन्तर्गत मंगलबार भएको अन्तिम क्वार्टरफाइनल खेलमा त्रिभुवन आर्मी फुटबल क्लबले झापा फुटबल क्लबलाई ०–२ गोलले पराजित गर्दै सेमिफाइनलमा प्रवेश गरेको छ । बिहीबार हुने दोस्रो सेमिफाइनल खेलमा आर्मीले संकटा क्लबको सामना गर्ने छ ।
वीरगन्ज — प्रथम वीरगन्ज गोल्डकप अन्तर्गत मंगलबार भएको अन्तिम क्वार्टरफाइनल खेलमा त्रिभुवन आर्मी फुटबल क्लबले झापा फुटबल क्लबलाई ०–२ गोलले पराजित गर्दै सेमिफाइनलमा प्रवेश गरेको छ । बिहीबार हुने दोस्रो सेमिफाइनल खेलमा आर्मीले संकटा क्लबको सामना गर्ने छ ।मंगलबारको खेलमा त्रिभुवन आर्मी फुटबल क्लबले सुरुवातमै एक गोलको अग्रता कायम गरेको थियो । आर्मीका निरज साहले पहिलो हाफको ७औँ मिनेटमा गोल गरे । दोस्रो हाफको १६औँ मिनेटमा आर्मी क्लबका फत्तेमान घलले गोल गरेका थिए । झापा फुटबल क्लबले राम्रो प्रदर्शन गरेपनि ‘फिनिसिङ’ ठीक नहुँदा एक गोल पनि फर्काउन सकेनन् । बुधबार हुने पहिलो सेमिफाइनल खेलमा आयोजक भेट्रान्स सिटी क्लब र नेपाल पुलिस क्लब प्रतिस्पर्धा गर्ने छन् । वीरगन्ज महानगरपालिका मुख्य प्रायोजक रहेको प्रथम वीरगन्ज गोल्डकपको विजयी टोलीले ११ लाख ११ हजार ११ सय रुपैयाँ र उपविजेताले ५ लाख ५५ हजार ५ सय रुपैयाँ पुरस्कार राशि पाउनेछन् । वीरगन्ज गोल्डकपमा भारतका दुई र नेपालका ६ वटा गरी ८ वटा टिमले सहभागिता जनाएका छन् । 